# Salto de altura

## Glosario

## Listón

Definición:

  É unha barra lixeira que os e as atletas teñen que superar, sen tirala, nas probas de salto de altura.

Exemplo:

  A atleta celebrou superar o listón colocado a 2 metros de altura.

## Técnica

Definición:

  Forma ou método que se usa para facer algo correctamente.

Exemplo:

  Coa técnica de Fosbury, o ou a atleta pasa de costas sobre o listón.

# Sabías que...?

- Na Grecia antiga, as persoas atletas saltaban sobre terra ou area para recibir a caída, non había colchóns como na actualidade.
- A técnica máis coñecida, chamada Fosbury flop, foi popularizada por Dick Fosbury nos Xogos Olímpicos de 1968, revolucionando a forma de saltar.
- Antes do Fosbury, as persoas atletas utilizaban técnicas como o straddle ou as scissors, saltando de fronte ou de lado o listón.

## Lectura facilitada

- Na Grecia antiga, os atletas caían sobre terra ou area, non había colchóns.
- A técnica máis coñecida é o Fosbury flop, creada por Dick Fosbury nos Xogos Olímpicos de 1968.
- Antes do Fosbury, os atletas saltaban de lado ou de fronte.

## Audio

audio/mpeg

# Aspectos técnicos do salto de altura

No salto de altura o obxectivo é superar un listón situado a certa distancia do chan sen derrubalo. Para conseguir isto, a persoa atleta combina velocidade na carreira, forza nas pernas e técnica no aire. A caída realízase nun colchón, garantindo seguridade.

Existen diferentes técnicas para pasar o listón, sendo a máis utilizada hoxe o Fosbury flop, na que o ou a atleta salta de costas e arquea o corpo para superar a altura.

Un intento considérase nulo cando o ou a atleta derruba o listón ou non consegue superalo correctamente. Tamén é nulo se despega cos dous pés á vez, xa que a batida debe facerse cun só pé.

No regulamento básico, cada atleta dispón de tres intentos por cada altura. Se non supera esa altura en tres ocasións, queda eliminado ou eliminada. A altura do listón vai aumentando progresivamente e gaña quen consiga superar a maior altura.

Está dividido en catro fases: carreira de aproximación, batida, fase de voo e caída ou fase de aterraxe.

## Demostración

No seguinte vídeo tes un exemplo de salto de lonxitude no que se indican as fases das que consta:

## Carreira

- A persoa atleta corre cara ao listón mantendo velocidade e control, preparando o corpo para o impulso final.
- A carreira debe ser regular e constante para que o salto sexa efectivo.

## Batida

- É o momento no cal a persoa atleta apoia o pé de batida e transforma a velocidade da carreira en altura.
- É importante coordinar forza, equilibrio e postura para levantar o corpo sen tocar o listón.

## Fase de voo

- Durante o voo, o corpo pasa por riba do listón.
- Na técnica do Fosbury flop, a persoa atleta arquea as costas e leva a cabeza e as pernas de forma coordinada para superar a altura.

## Caída

- É o momento de tocar o colchón.
- A persoa atleta debe caer de costas ou lateralmente, mantendo o corpo controlado, para evitar tocar o listón e aproveitar ao máximo a altura conseguida.

## Lectura facilitada

O obxectivo do salto de altura é pasar un listón sen derrubalo.

A técnica máis usada hoxe é o Fosbury flop.

No Fosbury flop sáltase de costas arqueando o corpo.

A caída faise nun colchón para maior seguridade.

Un salto é nulo se:

- Se derruba o listón.
- A batida non é cun só pé.

Cada atleta ten tres intentos por altura.

- Se non supera a altura, queda eliminado.

O salto ten catro fases:

1. 1. Carreira.
   2. Batida.
   3. Voo.
   4. Caída.

Observa o seguinte vídeo:

## Audio

audio/mpeg

# Voando por enriba do listón

Duración: 2 sesións Agrupamento: Pequeno grupo

Agora que xa coñecedes as características das probas de salto de altura, é momento de pasar á acción e experimentar na práctica o que significa saltar como verdadeiros e verdadeiras atletas.

- Tedes dúas sesións para practicar diferentes desafíos e analizar cales poden formar parte das probas máis axeitadas para o proceso de selección do Comité Olímpico Galego que teredes que realizar na Fase 4.
- Non vos esquezades de facer o quecemento específico e o estiramento correspondente que deseñastes (ou practicastes, segundo vos tocara) no apartado 3.1.

## Desafío 1: "Curva perfecta"

Por comisións, o desafío consiste en correr debuxando unha espiral no chan, intentando que cada volta sexa máis pechada sen perder coordinación nin ritmo. A ver cal é o equipo que consegue realizar a espiral máis pequena mantendo orde e sincronización.

- Variante: colocaranse aros formando un círculo no chan. Cada comisión deberá correr apoiando un pé dentro de cada aro, mantendo a traxectoria curva e sen pisar fóra.

## Desafío 2: "Salto cooperativo"

Dentro de cada comisión, organizádevos por parellas correndo da man. Desde unha carreira de aproximación frontal, intentaredes saltar o listón sen tocalo, intentando superar a maior altura posible.

- Variante: agora a dinámica é máis complexa, todos os membros da comisión deben ir agarrados das mans e realizar a carreira de aproximación xuntos/as. O obxectivo segue sendo superar o listón sen derrubalo.

## Desafío 3: "Voo ao revés"

Dentro de cada comisión, organizarédesvos por parellas e situarédesvos de costas ao colchón e intentaredes superar o listón ou goma elástica sen tocalo. Cada equipo sumará as alturas superadas cos menores intentos posibles.

- Variante: agora o desafío engade precisión. Colocaredes unha pelota entre os pés e, ao saltar de costas sobre ao colchón, deberedes lanzala cara atrás, intentando que percorra a maior distancia posible.

## Desafío 4: "Toque vertical"

Por comisións, cada participante realizará unha carreira de aproximación controlada de 3 ou 4 pasos e impulsará cun pé antes dunha liña marcada, intentando aterrar de pé sobre ao colchón con equilibrio.

Nunha segunda fase do desafío, colocarase unha goma elástica a determinada altura. Tras a carreira de aproximación e a batida, deberedes intentar superar a goma sen tocala. A altura irá aumentando progresivamente. Cada equipo sumará as alturas superadas polos seus integrantes.

## Lectura facilitada

Duración: 2 sesións Agrupamento: Pequeno grupo

Agora que coñecedes o salto de altura, é hora de practicar.

- Tedes dúas sesións para probar diferentes desafíos.
- Pensade cales poden formar parte das probas do Comité Olímpico Galego.
- Non vos esquezades de facer o quecemento e os estiramentos do apartado 3.1

## Desafío 1: "Curva perfecta"

Por comisións, o desafío é correr facendo unha espiral no chan.

- Cada volta debe ser máis pequena.
- Hai que manter o ritmo e a coordinación.

A ver que equipo fai a espiral máis pequena sen perder a orde.

Variante:

- Colócanse aros en círculo no chan.
- Hai que correr pisando dentro de cada aro.
- Non se pode pisar fóra.

## Desafío 2: "Salto cooperativo"

Dentro de cada comisión, traballade por parellas collidos da man.

- Facedes unha carreira curta cara ao listón.
- Intentade saltar sen tocalo.
- O obxectivo é superar a maior altura posible.

Variante:

- Toda a comisión vai collida das mans.
- Fai a carreira xunta.
- Intentade superar o listón sen derrubalo.

## Desafío 3: "Voo ao revés"

Dentro de cada comisión, traballade por parellas.

- Colocádevos de costas ao colchón.
- Intentade saltar o listón ou a goma sen tocalo.
- O equipo suma as alturas superadas con poucos intentos.

Variante:

- Colocade unha pelota entre os pés.
- Saltade de costas sobre o colchón.
- Lanzade a pelota cara atrás o máis lonxe posible.

## Desafío 4: "Toque vertical"

Por comisións, cada participante:

- Fai unha carreira curta (3 ou 4 pasos).
- Impúlsase cun pé antes dunha liña.
- Aterra de pé sobre o colchón mantendo o equilibrio.

Segunda fase:

- Colócase unha goma a certa altura.
- Tras a carreira e a batida, hai que pasar por riba sen tocar a goma.
- A altura vai aumentando pouco a pouco.

O equipo suma as alturas superadas por todos os e as participantes.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)