# Carreiras de velocidade

## Glosario

## Estímulo

Definición:

  Algo que provoca unha acción ou resposta no corpo.

Exemplo:

  O disparo da pistola fai que as persoas atletas comecen a correr.

## Reaccionar

Definición:

  Responder a un estímulo rapidamente.

Exemplo:

  O atleta saíu cara á meta ao escoitar a pistola.

# Sabías que...?

- Nos Xogos Olímpicos da antigüidade, as persoas atletas corrían sen tacos e sen sinais do xuíz.
- A saída en tacos foi introducida a comezos do século XX. Os primeiros tacos eran bloques de madeira e non se podían regular como os actuais.
- Na actualidade, a saída está controlada por sistemas electrónicos. Os tacos de saída teñen sensores que detectan se un ou unha atleta se move antes do sinal da xuíza.

## Lectura facilitada

- Nos Xogos Olímpicos antigos, as persoas atletas empezaban a carreira cando querían.
- Os primeiros tacos eran bloques de madeira sen regulación.
- Na actualidade, os tacos teñen sensores que detectan se o atleta se move antes do sinal.

## Audio

audio/mpeg

# As saídas en atletismo

As saídas son o primeiro movemento dunha carreira e son fundamentais, especialmente nas probas de velocidade. Unha boa saída pode marcar a diferenza.

A saída indícase co sinal "Xa". Considérase nula se a persoa atleta se move ou sae antes de escoitalo; se isto ocorre, será descualificado ou descualificada da proba.

Existen dous tipos de saídas.

Saída de pé:
  - Utilízase en carreiras curtas cando non hai tacos (por exemplo, en carreiras de promoción en categorías inferiores).
  - A persoa atleta parte con ámbolos pés no chan, xusto detrás da liña de saída, cun pé diante doutro.

Saída en tacos:
  - Empregada en carreiras de velocidade oficiais (100, 200 e 400 metros).
  - Permite un impulso máis explosivo ao combinar forza e inclinación do corpo.
  - A persoa atleta sitúase co pé traseiro no taco traseiro e o pé dianteiro no taco dianteiro, co corpo inclinado cara á liña de saída.

## Lectura facilitada

As saídas son o primeiro movemento dunha carreira.

Unha boa saída pode marcar a diferenza.

A saída indícase co sinal "Xa".

Considérase nula se a persoa atleta se move ou sae antes de escoitalo.

Existen dous tipos de saídas.

1. Saída de pé, para carreiras curtas.
2. Saída en tacos, para carreiras de velocidade oficiais.

## Audio

audio/mpeg

# Preparados/as, listos/as... Xa!

Antes de comezar a carreira, cada segundo conta. No atletismo, a saída é clave. A persoa xuíza, guía aos atletas coa súa voz para que cada movemento se execute no momento correcto.

As voces “Preparados/as”, “Listos/as” e “Xa” marcan unha secuencia exacta que permite transformar a concentración e a tensión en velocidade explosiva. Aprender a interpretar cada sinal é esencial para unha saída eficaz e segura, e é unha habilidade que todo membro do Comité Olímpico Galego debería coñecer e valorar.

## Preparados/as

- Adóptase a posición inicial, co corpo inclinado cara á liña de saída.
- As mans colócanse en forma de V invertida, tocando o chan xusto detrás da liña.
- O peso do corpo repártese entre mans e pés e os ombreiros quedan lixeiramente adiante, preparados para o impulso.
  É o momento de concentrarse e revisar mentalmente a carreira que vai iniciar.

## Listos/as

- Mantense a tensión e o equilibrio, co corpo máis elevado e os ombreiros lixeiramente por diante das mans.
- Os brazos e as pernas están preparados para un movemento explosivo. A cabeza mantense baixa, mirando cara á pista.

O corpo está listo para transformarse en velocidade, mantendo a forza concentrada nos ombreiros e nas pernas.

## Xa

- Iníciase a carreira co impulso dos brazos e as pernas.
- O corpo sae inclinado cara adiante nos primeiros pasos, aumentando progresivamente a posición vertical.
- Os brazos acompañan o movemento. Os ombreiros permanecen activos, guiando o corpo cara á máxima velocidade.

## Lectura facilitada

No atletismo, a saída é moi importante.

A persoa xuíza dá as indicacións:

- “Preparados/as”
- “Listos/as”
- “Xa”

Estas palabras axudan aos atletas a concentrarse e saír rápido.

## Preparados/as

- Corpo inclinado cara á liña de saída.
- Mans en forma de V invertida, tocando o chan xusto detrás da liña.
- Peso do corpo entre mans e pés.

## Listos/as

- Corpo máis elevado e ombreiros lixeiramente por diante das mans.
- Brazos e pernas preparados para un movemento explosivo. A cabeza mantense baixa, mirando cara á pista.

## Xa

- Iníciase a carreira.
- Brazos e pernas impulsan o corpo.

## Audio

audio/mpeg

# Saíndo cara á meta

Duración: 1 sesión Agrupamento: Pequeno grupo

Agora que xa coñecedes as características das saídas nas carreiras de velocidade, é momento de pasar á acción e experimentar na práctica o que significa reaccionar e arrancar como verdadeiros e verdadeiras velocistas.

- Tedes unha sesións para poñer en práctica diferentes desafíos e analizar cales poden formar parte das probas máis axeitadas para o proceso de selección do Comité Olímpico Galego que teredes que realizar na Fase 4.
- Non vos esquezades de facer o quecemento específico e o estiramento correspondente que deseñastes (ou practicastes, segundo vos tocara) no apartado 3.1.

## Desafío 1: "Reacción lóstrego"

Dentro de cada comisión, organizádevos por parellas:

- Unha persoa colócase en posición de saída en 5 apoios, detrás dunha liña.
- A parella sitúase detrás, de pé, e será quen dea o sinal de saída, que pode ser visual, auditivo ou táctil. Exemplo: tocarlle nas costas, deixar caer unha pelota ou dar unha palmada.

## Desafío 2: "Fotografía instantánea"

Por comisións, desprazádevos correndo libremente polo espazo. Cando a persoa docente dea o sinal, deberedes conxelarvos inmediatamente adoptando a posición de saída en 5 apoios (dúas mans no chan, dous pés apoiados e o corpo preparado para o impulso).

Ao escoitar un segundo sinal, deberedes iniciar a carreira de forma explosiva, realizando os primeiros pasos con boa técnica.

## Desafío 3: "Saída e fuxida"

Reunídevos por comisións, cada unha delas formando un círculo.

Todas as persoas integrantes colocaranse en posición de saída en 5 apoios, mirando cara ao centro. No medio colocarase unha botella, que a persoa docente (ou outra do grupo) fará xirar.

Cando a botella se deteña, a persoa cara á que apunte deberá realizar unha saída explosiva e escapar. O resto do grupo reaccionará no mesmo momento para intentar pillala o máis rápido posible.

## Desafío 4: "Arranque sincronizado"

As persoas integrantes de cada comisión colócanse en liña, en posición de saída en 5 apoios. O desafío non é saír rápido, senón saír exactamente ao mesmo tempo.

A persoa docente dará as voces: “Preparados/as” – “Listos/as” – “Xa” e o grupo debe intentar saír o máis coordinado posible.

## Lectura facilitada

Agora que coñecedes as saídas nas carreiras de velocidade, é hora de practicar.

- Tedes unha sesión para probar diferentes desafíos.
- Pensade cales poden formar parte das probas do Comité Olímpico Galego.
- Non vos esquezades de facer o quecemento e os estiramentos do apartado 3.1

## Desafío 1: "Reacción lóstrego"

Dentro de cada comisión, traballade por parellas:

- Unha persoa colócase en posición de saída en 5 apoios, detrás dunha liña.
- A parella está de pé detrás e dá o sinal de saída.

O sinal pode ser:

- Visual
- Auditivo
- Táctil (por exemplo, tocar nas costas, deixar caer unha pelota ou dar unha palmada)

## Desafío 2: "Fotografía instantánea"

Por comisións, correde libremente polo espazo.

- Cando a persoa docente dea o sinal, conxeládesvos.
- Adoptade a posición de saída en 5 apoios.

Ao escoitar un segundo sinal:

- Iniciade a carreira de forma rápida e explosiva.
- Facede os primeiros pasos con boa técnica.

## Desafío 3: "Saída e fuxida"

Reunídevos por comisións formando un círculo.

- Todas as persoas colócanse en posición de saída en 5 apoios, mirando cara ao centro.
- No medio, a persoa docente (ou outra do grupo) fai xirar unha botella.

Cando a botella pare:

- A persoa cara á que apunta a botella realiza unha saída explosiva e tenta escapar.
- O resto do grupo reacciona ao mesmo tempo para tentar pillala o máis rápido posible.

## Desafío 4: "Arranque sincronizado"

As persoas de cada comisión colócanse en liña en posición de saída en 5 apoios.

- O obxectivo non é saír rápido, senón saír todas ao mesmo tempo.

A persoa docente dará as voces:

- “Preparados/as”
- “Listos/as”
- “Xa”

O grupo debe saír coordinado ao mesmo tempo.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)