# 3.2. Desafíos na pista

## Glosario

## Disciplina

Definición:

  Tipo ou modalidade de deporte que se practica.

Exemplo:

  O salto con pértega é unha disciplina do atletismo.

## Olimpíada

Definición:

  Competición deportiva internacional, con varias modalidades, que se celebra cada catro anos nunha cidade diferente.

Exemplo:

  Nas Olimpíadas de París 2024, atletas de todo o mundo competiron en atletismo, natación e moitos outros deportes.

## Testemuño

Definición:

  Obxecto que se pasa entre atletas nunha carreira de relevos.

Exemplo:

  Ao atleta caeulle o testemuño durante a carreira e tivo que recollelo rapidamente para non perder tempo.

## Valado

Definición:

  Obxecto que as deportistas teñen que pasar nunha carreira.

Exemplo:

  A atleta tropezou cun valado e perdeu tempo na carreira de 100 metros valados.

# Sabías que...?

- A primeira carreira olímpica documentada foi hai case 3.000 anos? Só tiña 192 metros.
- Quen gañaba a carreira stadion (antiga carreira a pé) recibía unha coroa de oliveira e era tratado como un heroe.
- Nas Olimpíadas da Grecia antiga as mulleres non competían. Non foi ata o século XX cando empezaron a participar nas competicións oficiais.

O atletismo é a base de moitos deportes. É unha forma perfecta de poñer a proba forza, velocidade e coordinación. Queres saber máis sobre este deporte? Segue lendo!

## Lectura facilitada

- A primeira carreira olímpica documentada foi hai case 3.000 anos.
- Quen gañaba a carreira chamada stadion recibía unha coroa de oliveira e o tratamento de heroe.
- Nas Olimpíadas da Grecia antiga, as mulleres non competían.

Se queres saber máis sobre o atletismo segue lendo!

## Audio

audio/mpeg

# Xeneralidades do atletismo

En xeral, cando falamos de atletismo referímonos a un deporte no que o obxectivo principal é superar unha marca, persoal ou doutras persoas competidoras. Reúne diferentes modalidades que se poden agrupar en dúas: carreiras e concursos.

## Outras disciplinas

Varias das disciplinas anteriores poden combinarse para formar probas máis complexas.

Son as chamadas probas combinadas, nas que os e as atletas deben demostrar habilidades en diferentes disciplinas: carreiras, saltos e lanzamentos.

A continuación tes dous exemplos:

- O décathlon é unha proba masculina que reúne 10 disciplinas repartidas en dous días, entre elas 110 m valados e 1500 metros.
- No caso das mulleres, a proba equivalente é o héptathlon, que combina 7 disciplinas, entre elas salto de altura e 800 metros.
  Nas probas combinadas, cada resultado convértese en puntos e gaña a persoa atleta que suma máis puntos ao final de todas as probas.

## Lectura facilitada

Algunhas das probas anteriores poden combinarse para formar probas máis difíciles.

Estas chámanse probas combinadas.

Nelas as atletas deben amosar habilidades nas disciplinas de carreiras, saltos e lanzamentos.

Un exemplo sería o décathlon (reúne 10 disciplinas) e outro o héptathlon (reúne 7 disciplinas)

Nos seguintes apartados ides ver como se clasifican os concursos e as carreiras, así como características que teñen cada un deles, información que vos axudará a tomar as mellores decisións como membros do Comité Olímpico Galego.

## Audio

audio/mpeg

# Os concursos

Os concursos son probas do atletismo que inclúen saltos e lanzamentos.

## Saltos

Nos saltos, o obxectivo é superar unha distancia ou unha altura mediante un impulso. Poden ser:

- Horizontais, cando se busca alcanzar a maior distancia posible (salto de lonxitude e triplo salto).
- Verticais, cando se pretende superar a maior altura posible (salto de altura e salto con pértega).

## Lanzamentos

Nos lanzamentos, o obxectivo é lanzar un obxecto coa máxima forza e precisión. Dependendo do obxecto que se lance haberá probas de lanzamento de peso, xavelina, disco e martelo.

Nesta fase centrarédesvos no salto de lonxitude e no salto de altura, analizando as súas fases técnicas para comprender mellor a súa execución e poder avalialos dentro do proceso de selección do Comité Olímpico Galego.

## Lectura facilitada

Os concursos son probas do atletismo.

Inclúen saltos e lanzamentos.

1. Saltos: nos saltos, o obxectivo é chegar máis lonxe ou máis alto.

- Horizontais: buscar máis distancia (salto de lonxitude, triplo salto).
- Verticais: buscar máis altura (salto de altura, pértega).

2. Lanzamentos: o obxectivo é lanzar un obxecto con forza e precisión.

- Inclúen probas como: Peso, xavelina, disco e martelo.

Nesta fase, traballaredes:

- Salto de lonxitude.
- Salto de altura.

Analizaredes as súas fases para entendelos mellor.

## Audio

audio/mpeg

# As carreiras

As carreiras son probas do atletismo que poden realizarse a distintas velocidades e distancias. Existen carreiras de velocidade e de resistencia, así como carreiras de valados, obstáculos, remudas e marcha.

## Velocidade

O obxectivo é percorrer unha distancia no menor tempo posible. Son probas explosivas e de curta duración, onde a rapidez de reacción e a potencia resultan fundamentais. As principais distancias son 60 m (en pista cuberta), 100, 200 e 400 metros.

## Resistencia

O obxectivo é percorrer longas distancias mantendo un ritmo constante e eficiente. Son probas nas que a capacidade aeróbica, a resistencia e a boa xestión do esforzo resultan fundamentais. As distancias máis habituais son 800, 1.500, 3.000, 5.000 e 10.000 metros. Tamén pertence a este grupo a maratón (42,195 km).

## Obstáculos

O obxectivo é completar a distancia superando diferentes obstáculos fixos e un paso pola ría con auga. Combina resistencia, técnica de salto e coordinación. A proba máis habitual é a de 3.000 metros obstáculos.

## Valados

O obxectivo é percorrer unha distancia no menor tempo posible superando unha serie de valados colocados ao longo da pista. Requiren velocidade, coordinación e unha boa técnica para pasar os obstáculos sen perder ritmo. As principais distancias son 100 m valados (feminino), 110 m valados (masculino) e 400 m valados.

## Remudas

Son carreiras por equipos nas que cada atleta percorre unha parte da distancia e entrega un testemuño ao seguinte compañeiro ou compañeira dentro dunha zona determinada. Ademais da velocidade, é fundamental a coordinación na entrega. As probas máis coñecidas son o 4 × 100 m e o 4 × 400 m.

## Marcha

O obxectivo é percorrer unha distancia determinada desprazándose a gran velocidade, respectando unha técnica específica. Un pé debe estar sempre en contacto co chan e a perna de apoio debe permanecer estirada ata que o corpo pase por riba dela. As distancias máis habituais son 20 km e 35 km en competicións internacionais.

Nesta fase centrarédesvos nas carreiras de velocidade e nas remudas.

## Lectura facilitada

No atletismo hai diferentes tipos de carreiras:

1. Velocidade: o obxectivo é correr moi rápido en pouca distancia.

- Exemplo: 100 m, 200 m, 400 m.

2. Resistencia: o obxectivo é correr moita distancia mantendo o ritmo.

- Exemplo: 1.500 m, 5.000 m, 10.000 m.

3. Obstáculos: hai que correr e superar obstáculos e unha zona con auga.

- Exemplo: 3.000 m obstáculos.

4. Valados: hai que correr e saltar valados sen perder velocidade.

- Exemplo: 100 m, 110 m e 400 m valados.

5. Remudas: son carreiras en equipo.

- Cada atleta corre unha parte e pasa o testemuño ao seguinte.

6. Marcha: hai que avanzar rápido, pero sempre cun pé no chan.

Nesta fase traballaredes:

- Carreiras de velocidade.
- Remudas.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)