# 2.1. As comisións

## Glosario

## Comisión

Definición:

  Unha comisión é un subgrupo de persoas que se crea para tratar un tema concreto, tomar decisións ou realizar unha tarefa determinada.

Exemplo:

  Os comités olímpicos teñen comisións que se encargan de tarefas concretas.

## Valor olímpico

Definición:

  É unha cualidade ou principio que orienta o comportamento das persoas deportistas olímpicas e axuda a mellorar a convivencia e as relacións entre elas.

Exemplo:

  A solidariedade é un valor olímpico, xa que promove a axuda ás outras persoas cando o necesitan.

# As comisións olímpicas

Duración: 10 minutos Agrupamento: Gran grupo

Antes de comezar, cómpre organizarse por equipos.

- Este é o primeiro paso para traballar de xeito eficiente.
- No Comité Olímpico Galego (COG), estes grupos chámense comisións.
- Estás a piques de coñecer os integrantes da túa comisión.

Só tes que seguir estes pasos:

## 1. Etiquétate

A persoa docente entregarache unha tarxeta na que estará escrito algún dos seguintes valores e principios olímpicos: amizade, respecto, excelencia, non discriminación e solidariedade.

## 2. Quenta

Móvete libremente polo espazo, realizando carreira a intensidade baixa e engadindo o exercicio de quecemento que indique a persoa docente en cada momento. Por exemplo:

- Skipping.
- Contraskipping.
- Desprazamentos laterais.
- Carreira a intensidade baixa cara atrás.

## 3. Intercambia

Cada vez que a persoa docente diga o sinal: "A seus postos, listos, xa!", deberás buscar a un/unha compañeiro/a con quen intercambiar a túa etiqueta; é obrigatorio.

## 4. Repite

Volve moverte libremente pola sala realizando os movementos que che indique a persoa docente ata que che dea o sinal de intercambio da nova etiqueta.

Repetirás isto 3 ou 4 veces ata que a persoa docente indique o final da actividade.

## 5. Agrúpate

Cando a persoa docente sinale o final da actividade, deberedes agruparvos por etiquetas, é dicir, todas as persoas que teñan o mesmo valor olímpico formarán unha comisión.

## Lectura facilitada

Duración: 10 minutos Agrupamento: Gran grupo

Tedes que formar equipos.

No Comité Olímpico Galego (COG), estes equipos chámanse comisións.

Estás a piques de coñecer as persoas integrantes da túa comisión.

Sigue estes pasos:

## 1. Etiquétate

A persoa docente darache unha tarxeta.

- Na tarxeta estará escrito un dos seguintes valores e principios olímpicos:
  - Amizade.
  - Respecto.
  - Excelencia.
  - Non discriminación.
  - Solidariedade.

## 2. Quenta

Móvete libremente polo espazo.

Corre a intensidade baixa.

Engade os exercicios de quecemento que indique a persoa docente, por exemplo:

- Skipping.
- Contraskipping.
- Desprazamentos laterais.
- Carreira cara atrás.

## 3. Intercambia

Cada vez que a persoa docente diga o sinal:

“A seus postos, listos, xa!”

- Debes buscar un/unha compañeiro/a con quen intercambiar a túa etiqueta.
- É obrigatorio facelo.

## 4. Repite

- Móvete libremente pola sala.
- Fai os movementos que indique a persoa docente.
- Espera ao sinal de intercambio da nova etiqueta.
- Repite isto 3 ou 4 veces.
- Para a actividade cando a persoa docente diga o final.

## 5. Agrúpate

- Cando a persoa docente diga o final da actividade, agrupádevos por etiquetas.
- Todas as persoas que teñan o mesmo valor olímpico formarán unha comisión.

## Audio

audio/mpeg

# Sentando as bases

Para que vos coñezades mellor e comecedes a recuperar os coñecementos que darán pé ao deseño das probas olímpicas, realizaredes as seguintes actividades por grupos, é dicir, traballando coas persoas integrantes de cada comisión.

## Lectura facilitada

- Para coñecervos mellor e repasar coñecementos, faredes actividades en grupo.
- Traballaredes coas persoas da vosa comisión.

## Audio

audio/mpeg

# Remudas memorísticas

Duración: 15 minutos Agrupamento: Pequeno grupo

Que lembrades sobre o atletismo?

Este é un dos deportes para os que teredes que deseñar e elaborar probas selectivas. Así que poñédevos a proba neste xogo de remudas, no que non só a velocidade física é a protagonista, senón tamén a mental…

Cal será a comisión máis rápida?

## 1. Escolle e sitúate na liña de saída

A persoa docente entregará a cada grupo un lote de tarxetas escritas con conceptos relativos a probas de atletismo, por exemplo "4 x 100". Unha persoa de cada grupo debe escoller unha tarxeta e situarse na liña de saída, na posición asignada ao seu equipo.

## 2. Corre e deixa a tarxeta

En fronte a cada grupo teredes 3 aros, cada un deles asociados a un destas categorías de probas:

- Saltos.
- Lanzamentos.
- Carreiras.

Cada persoa participante terá que correr coa tarxeta na man e depositala no aro que corresponda. Por exemplo, se a súa tarxeta pon "carreira", terás que colocala no aro de "Carreiras".

## 3. Completa a remuda

Unha vez colocada a tarxeta, a persoa participante regresará á saída para darlle o "cambio" a outro membro da súa comisión, que deberá estar agardando cunha tarxeta seleccionada e facer o mesmo. O xogo manterase así sucesivamente até que todas as tarxetas se coloquen nun dos aros.

## 4. Os resultados

O xogo finalizará cando todos os grupos teñan colocadas todas as tarxetas.

## Lectura facilitada

Duración: 15 minutos Agrupamento: Pequeno grupo

Que lembrades sobre o atletismo?

Teredes que deseñar e elaborar probas selectivas para este deporte.

Poñédevos a proba neste xogo de remudas.

Non só conta a velocidade física, senón tamén a mental.

Cal será a comisión máis rápida?

## 1. Escolle e sitúate na liña de saída

- A persoa docente dará a cada grupo un lote de tarxetas.
- As tarxetas levarán escritos con conceptos de atletismo, por exemplo, "4 x 100".
- Unha persoa de cada grupo debe escoitar unha tarxeta.
- Esa persoa colócase na liña de saída, na posición do seu equipo.

## 2. Corre e deixa a tarxeta

En fronte a cada grupo hai 3 aros, un para cada tipo de proba:

- Saltos.
- Lanzamentos.
- Carreiras.

Cada persoa corre coa súa tarxeta na man.

Debe depositala no aro correcto.

- Por exemplo: se a tarxeta pon "carreira", vai no aro de "Carreiras".

## 3. Completa a remuda

- Unha vez colocada a tarxeta, a persoa participante regresa á saída.
- Dá o cambio a outro membro da súa comisión, que agarda cunha nova tarxeta.
- Esa persoa repite o mesmo proceso.
- O xogo continúa así até que todas as tarxetas estean colocadas nos aros correctos.

## 4. Os resultados

- O xogo remata cando todos os grupos teñan colocadas todas as tarxetas.

## Audio

audio/mpeg

# Descubre e ordena

Duración: 15 minutos Agrupamento: Pequeno grupo

Nun proceso selectivo, a intuición pode xogar un papel importante xunto coas habilidades e os coñecementos.

Cal das vosas comisións é a que ten máis intuición? Comprobádeo na seguinte actividade, que ademais vos servirá para repasar as fases do quecemento, un aspecto fundamental nas probas que deseñaredes.

Quentade que saídes!

## 1. Punto de partida

Nesta actividade cada comisión terá unha zona de saída e a persoa docente terá 10 conos dentro do círculo central da cancha de fútbol sala (ou alternativa), así como unhas tarxetas cunha proposta de 5 fases do quecemento.

## 2. Contra a parede

Distribuídos nas comisións, debedes colocarvos en fila e mirando cara a parede até que a persoa docente vos avise. Durante este tempo, a persoa docente esconderá a tarxeta debaixo dun cono, sen que ninguén o vexa.

## 3. Adiviña

Ao sinal da persoa docente, sairedes os primeiros de cada comisión. Deberedes chegar até un cono e levantalo:

- Quen atope a tarxeta, gaña esa ronda. A tarxeta irá para o seu grupo e comezarase unha nova ronda.
- Se ninguén atopa a tarxeta, regresaredes á saída para darlle o cambio á outra persoa da comisión que terá unha nova oportunidade para atopar a tarxeta. Será así até que alguén atope a tarxeta.

## 4. Lembra as fases

A persoa que atopa a tarxeta indicará que fase do quecemento acaba de atopar e unha persoa de cada comisión a anotará nun papel.

## 5. Resolve

Cando as 5 fases estean atopadas e compartidas, a persoa docente daravos tempo para poñelas na orde correcta.

## 6. Resultados

Para finalizar, a persoa docente supervisará e indicará que grupos colocaron as fases na orde correcta.

## Lectura facilitada

Duración: 15 minutos Agrupamento: Pequeno grupo

Nun proceso selectivo, a intuición é importante.

Tamén o son as habilidades e os coñecementos.

Cal comisión ten máis intuición?

Comprobádeo nesta actividade.

Esta actividade tamén serve para repasar as fases do quecemento.

Quentade que saídes!

## 1. Punto de partida

Cada comisión terá unha zona de saída.

A persoa docente colocará 10 conos no círculo central da cancha de fútbol sala (ou outro espazo similar).

Tamén haberá tarxetas coas 5 fases do quecemento propostas.

## 2. Contra a parede

Distribuídevos en comisións.

Colocádevos en fila mirando cara á parede.

Esperade ata que a persoa docente avise.

Durante ese tempo, a persoa docente esconderá a tarxeta debaixo dun cono sen que ninguén o vexa.

## 3. Adiviña

Ao sinal da persoa docente, sae o primeiro de cada comisión.

Debe chegar a un cono e levantalo.

Quen atope a tarxeta gaña esa ronda.

- A tarxeta vai ao seu grupo e comeza unha nova ronda.

Se ninguén atopa a tarxeta, volve á saída e dá o cambio a outra persoa da comisión, que terá nova oportunidade.

- Repítese até que alguén atope a tarxeta.

## 4. Lembra as fases

- A persoa que atopa a tarxeta di que fase do quecemento é.
- Unha persoa de cada comisión anota esa fase nun papel.

## 5. Resolve

Atopadas e compartidas as 5 fases.

A persoa docente dará tempo para poñelas na orde correcta.

## 6. Resultados

- Para rematar, a persoa docente supervisará.
- Indicará que grupos puxeron as fases na orde correcta.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)